رواية اسرار قدس الحلقة الرابعة والعشرون 24 بقلم زينب ماجد
رواية اسرار قدس الجزء الرابع والعشرون 24 بقلم زينب ماجد
رواية اسرار قدس البارت الرابع والعشرون 24 بقلم زينب ماجد
|رواية اسرار قدس الفصل الرابع والعشرون 24 بقلم زينب ماجد|
رواية اسرار قدس الفصل الرابع والعشرون 24 بقلم زينب ماجد
چان وجهك
اول ولايات عُمري
و آخر دروب الضياع
و چانت عيونك سِما لجنحان حلمي
تيهتني و من هذاك اليوم ادور
ما لگيت لحلمي گاع .
♡
دخل ابو وهب مفتر راسه ما يعرف شنهو يسوي ..
نده على وسام وكاللها : رايدج إحدري هين
راحت نزلت وياه من البيت للجول : الزلمة ما رايد بتك رايد مرتك
اندار لها: عندج علم ، حاجيلج
- وعليش يحجيلي ؟ اذا هو حجه بتفاصيلها جدامنا
- رايد قدس
- وانت شنهو الاستفاديته من قدس ؟
- واطي مرتي
- عجل اطي عمرك
- شنهي الحجي هاذ
- الزلمة راد منك مرة وقدس ما صارت مرتك
- شلون ما صارت مرتي الحرمة حرمتي
- صارلك شكثر من خذيتها اسالك بلا حيا جم مرة واطيتها ؟
سكت : من يوم الخذيتها ما تهنيت
- من كون ماخذها منفوسة .. طلكها واطيها
- بلا عدة
- انت كاربتها
- المرة حرمتي
- اذا قدس هالكثر عزيزة عدك خليها بس اعرف توالي هالمعزة ضيم .. عبن هالزلمة لو رديته ما راح يخليك بحالك .. راح تضيج كاع الله وسماه عليك وعلى عيالك بيت الجول صار مكشوف .. وبيتك لكطوه .. وين تطي وجهك بكومة هالعيال ؟
- عجل انا المن صحتج هالدايخ بيها السالفة اشبه بالواحد البين نارين لا كادر ارده واعمي على روحي ولا انا اكدر اطي بوحدة من حريمي
- وحدة اهون عليك من روحك وبقية عيالك .
- كولتج اطيها
- هذا افضل حل
- وعدتها
- كول عد ما لكيتها ماخوذه ما كربتها كشت روحي منها صح البت خسرت عذرتها بحادث بزغرها بس انا روحي ما ودتها بعد.. وطلكها .
ضل واكف متبسمر ما يعرف شيريد
هدته وسام بحيرته ودخلت جوا ... راحت لكت قدس جاي تفرش .. اشرتلها
قدس ظلت ادحك : ها ؟
- اكربي رايدتج
- شنهو
مشت وقدس لحكتها دخلت للغرفة وصكت الباب : شني يمه
- انت مو رايدة الفكة من ابو وهب
- اي
- عجل تهيري وتحضريلج علاكة وضمي بيهن الخفيفات اليطلعن بيدج وتعتازينهن وغطيهن عن العين
- عليش وين راح اروح
- ظلي وراي ولا تسولفين لاحد
- فد وين اروح
- يولي ع اكلج ضلي وراي ما تفهمين
- ضليت وراج وهذا حالي انا رايدة افهم شني
عافتني ومشت ما ردت علي ، فد ضجت عبن ما فهمت شي
شني الفكة من ابو وهب وشنو اهيرلي علاكة قراض .. ضليت ادحك وراها .. صفنت : خاف تطلع مو امي النوب ، اني يمكني طكني فيوز براسي من كون عكلي ما احسه بمكانه ومعداعرف اشون افكر
بس للاحتياط حضرت علاكة وخليت بيها دشداشة وملابس داخلية وكم قرض .. تانيت يصير شي على حجاية امي فد ما صار شي قوي عادي شفتها تمددت بالهول ونامت ولا كن صاير شي اطمنت ونمت
فد سمعت حس خطاب جا بالليل .. يحجي ويا امه
طلعت من القرفة عد اطمش عليهم امه خزتني بعيونها .. هو ما دحك عليه .. ابتعدت منهم فد ضليت ادحك عليه ما اندار ولا راواني وجهه رقم شاف امه خزتني
اندرت ورجعت حت هو ما عد يهتملي
فد هذا الاحساس ضوجني ما جاي احس لاحد مهتملي واني هذا حالي عجل باجر عكبة لو كبرت بطني شلون بيه واخاف اضل ورا امي خافها مو امان اني ادري امي ما حبتني ولا عمرها ودتني فد شلون راح تشيل حملي ؟
نمت واني افكر ابطني فد حيل اتضايكت واختنكت وبجيت احس حمل بطني حيل ثكيل علي لا اني الكدر اخلص منه ولا اكدر اجيبه
نمت والحسرة بگلبي
ثاني يوم كعدت الصبح لكيت سراب كاعدة من الصبح مدري شعجب .. كتلها صباح الخير
بسع افترهت وكالت : يا صباح الخير ما تتصورين شكثر فرحانة ما نايمة ليلي من الفرحة
- عليش
_ جنت اضن خطاب راح يهدني انخطب لهذا الما ادري منين بس ما هدني
- وشسوا
- امس عمتي حجتلا شلون ابويا رايد ينطيني لهذا الغريب وهو كلش صار عصبي وما قبل وكال الها مستحيل ارضى سراب تصير لواحد غريب
- فد القريب ما رادج وانتهت السالفة
- منهو كال انتهت يمكن يقنع اليوم ويودي شمدريني
- وتالي
- خطاب حجه لامه تحاجي ابوي بموضوع خطبتنا
حسيتها صكعة على راسي بهالصبحية مثل كراكيع وصابت گلبي .. تخضخض حالي ما عرفت شحجي كتلها : عادي شكو بيها
- ما فهمت شنو يعني شكو بيها ليش عدج اعتراض
- اعترض عليش واني ياهو ماتي حتى اعترض
- عجل ليش ما تباركين بدل ما مصكوعة هيج ومغثوثة
- لا مقثوثة ولا شي الله يهنيكم
عفتها ومشيت فد اختنكت حيل
صدك ضاكت كاع الله وسما بهالساعة ..
طلعت طحين وعجنت خاطر افضي قهري بالعجن وادعك بيدي قوي فد ما بالكيف عيوني كامت تهمل
حسيت اني لا شي بهذا الوجود
شايلة ابطني حرام لا اني لرجلي ولا اني للهواه كلبي
وامي ما اعرفها بشر لو مس من نار ومعداعرف ارضي من سماي
رديت القطا على العجين ودثرته وطلعت للمراح
ارعى الحلال بضيجة نفس .. حسيت احد كرب يدحك بلا ما ادير صحت : اليدحك عليش ما يكرب ويحجي العدا خايف مني لا اهش ولا انش فالحة اذلع ضيجة خلكي بهالحلال
اجاني صوت : وليش كذا معصبة
اندرت بسع عد ما سمعت اللهجة ، ادحك واشوفه الزلمة الخطب سراب : ما تستحي تفتر ابيت كلو حريم
- بغيت ادخن هالسيجارة وشفتج مريتي
- ومن مريت اطيت لنفسك حك تتبعني
- بالهداوة يا مرة لو ما جنتي مرتاحة هينا اكدر اخذج بعيد
- اني اكول لو تروح للعيد وتعوفني بحالي
- حالك وانت معصبة كذا اجمل بكثير من انت وهادية
- انت منهو
- امس لما كنت خاطب من ابو وهب كنت خاطبك
- وانت اللي جنت تراقبني كل هالمدة
- انا .. بس
وسكت
- بس شنهو
- ما عليه انت لو بغيتي تروحين معاي وتتركيني الديرة هينا انا كلي تحت امرج
- انت تدري اني متزوجة
- امس ابو وهب وهبج لي وكال زواجكم حجي شيخ ما كاربج
- وهبني الك
- وش رايج
- وهو منهو الماخذ رايي خاطر تسألني عنه
انداريت منه شلت السطل شمرت الماي خاطر اطلع من المراح وهو واكف كرب خطاب وهو يزكح ويصيح : انت هين شعندج هينا
وكف ويا الزلمة وكاله : ان جنت خطار خالي فانت مالك كدر عندي فارك من هينا
الزلمة تقبلها بصدر رحب هده ما تناحر وياه ومشى
عد اريد امر اطلع كضبني من من ايدي بكوا : شنهو الموكفج وياااااه
- وانت شلك غرض ؟ ياهو الجا وحكمني ووهبني على كيف كيف .. انت تحب وتهوى وتهون وتعوف على كيفك وابو وهب ياخذني ويتزوجني ويوهبني على كيفها واني متفرج لا الها حس ولا الها راي بيه .. واني يا مسكين الك الله من ايد لايد مثل السبية
- دحكي هين
- لا رايدة ادحك ولا رايدة اسمع شي هدني بحالي لان والله روحي طلعت وما عدت احمل روحي
جريت روحي منه واني احجي
اني بشر ما لعبة باديكم تلعبون بيه محد بيكم يخاف الله والله تعلت منكم الله ياخذكم كلكم .. صارت بوجهي ام خطاب : ها يبومة الشر شجالج
- ابعدي من عدي لا والله اطك بيه افضح عن اللي ابطني وافضحكم وما مستعزة بروحي خلي اليجتل يجتل واليتناحر بالموت هو والتناحر وياه
دفعتها من عدي وفتت جوا
بس النار جانت مستعرة بكلبي اول مرة اوصل لهالمرحلة من العصبية فد غيضي وصل حده وما عدت احمل يوهبني واني مرتا واللاخ يخطب ولا حاطني ابالي .. اني شنهو من بينم عليش هيجي يلعبون بحالي .. لين ما عدي السان وادافع لين ما اعرف اشكف ضيمهم عني .. ما عدت اطيك الحال كلش فاض بروحي الهم
كعدت بالقرفة ابجي ما طلعت ولا حجيت ويا احد للعصر
ومحد حتى ذكرني لو اهتملي لو دحك علي لو كالي تعاي تريكي تقدي ولا حت امي .. صدك هانت روحي بعيني
شايلة طفل ابطني وين اريد بيه
اني ومحد بحالي ومحد دايرلي بال عجل لو جا للدنيا شلون واني ما مدبرة ادير روحي واحميها منهم شلون اجيبه وشلون اخلص منه
كضيتها بجي وكطعت الاكل والشرب صدك بلكي اموت وافت كلش هانت روحي علي .. لليل طلبني ابو وهب ما طلعتله جا للقرفة يكلي : انا ما ندهتج عليش ما تجين
- توهبني لزلمة ما اعرفه ولا يعرفني ما مرتك اني ما انت الخذتني واتكفلتني توهبني له وكني سلعة مو بشر ما عندك قيرك انت ما تستحي على دمك
فد كلتها انهد عليه يطكني وتولاني بعوجيته على راسي
دخلن هن يحاملي من عده .. رمى يمين الطلاك علي وكال : مطلكة مني بالصلاث لا بارك الله بعمرج من يوم الشفتج واجبلتي ما شفت غير المصايب بيتي انهجم يوم الدخلتي وما ارتحتي الا تهججنا خلنا اخلص من هالوجه النحس تفوووو عنج وعن حالج طالك يالنحسة
ما رديت ولا حجيت فد دموعي ضلت وحدة ورا اللخ تكت ..
شكثر حسيت بروحي رخيصة وما قالية عد احد .. وجهي نحس
عليش يكول بيه هيج اني شنهو السويته .. شلون اخلص من روحي واموت والله ما اعرف بيا طريقة اموت .. اتمنى اكت؛ل روحي بهالساعة وافتك
دورتلي على شي اكتل روحي بيه واكتل البطني وافتك فد ما لكيت .. اذب روحي من سطح سطحنا ما عالي اطيح وانكسر واضل عالة وازيد على روحي .. سم ما عدنا .. سجينة ما عدي جرأة ادج روحي واخاف ادجها وفد يطلع دم ما اموت
صفنت بروحي ليا حال وصلت ؟
ادورلي طريقة اموت بيها
شنهو ذنبي ؟
كل الصار بيه ذنبهم
واني نايمة بالليل .. ندهتني امي
- يولي اكعدي .. قدس احاجيج اكعدي شني دثو ونايم
- شرايدة
- كومي اكلج
-شنييييه
- وشنانه التشنج هششش راح تهيضين الكوم .. كومي كامت روحج
- شرايدة مني
- البسي ربطتج وعباتج وانكابج واطلعي
- وين ؟
- لمجان مالو رده
- ما اروح لمكان ما اعرفا
- عجل ضلي روحي ويا هالگوره الوهبج اله خله يتمتع بيج جم يوم ويوهبج لغيره وعلى هالحال واردى عسنج
عافتني ورادت تكوم كضبتها : يمه عليج الله كليلي وين تريدين بيه بس تعبت
-يولي ظلتج هين وروحتج ويا هاذ معناتها جتلتج نسيتي اللي الطنج لو حد درى بيج حبلة يولي يشج راسج نصين كومي ولا تسولفين .. كومي
كومتني بسع لبست الربطة والنكاب والعباية وخذيت العلاكة وطلعت اتختل .. طافية الكهرباء، انسليت منهم وطلعلت ليبرا ، لحكتني امي تحاجيني : طري هالبستان هاذ راح تلاكين سيارة تنطرج صعدي بيها
- ووين راح تاخذني ؟
- امشي وبعدين تعرفين
طريت البستان وعبرته صدك لكيت سيارة ركبتها .. جان زلمة ما اعرفوا نايم بيها .. عد ما ركبت فز ما حجه وياي ولا نطق فد شافني حرك السيارة ومشى
الدنيا ليل وظلمة والدنيا تخوف كلها تسليب وكتل هيمة ماكو ناس عينك وما تمد كاع مفتوحة .. والجو جنه كاسر بيه لسعة برد
ظل يمشي بيه ما يقارب ثلث ساعات طرت الشمس يلا حطني اباب بيت .. نزل من السيارة وكال : انزلي
نزلت وياه وهو فات للبيت ..
عد ما فات تلكته مرة كالتله : ها اجت
وصرت كبالها كالتلي : هلا بيج تفضلي
حجتها بس مو من هواة ما ادري ليش حسيت البنت ما رايدتني
دخلت للقرفة وكعدت اتاني
شوي واجت جايبتلي جودلية وقطا وكالت : نامي اذا تريدين
- اني وين
- انت بخير ما عليج شي
- شتعودين لامي ؟
- وهي منهو امج
- ما تعرفيها ؟
- ما اعرف احد احنا مامورين نامي ولا ادوخينا
عافت الفراشات ومشت ظليت ادحك منا منا
اني وين ؟ ظليت ساعات فد اريد اعرف حالي شنهو ووين ما عرف.
.....
صحت اميرة وهي تغسل فروخها بس خلص الماي وهي جاي تغسل ندهت على قدس تعرفها تكعد كبل الكل صاحت : قدس كاعدة ، قدس جيبيلي الماي
من ما ردت راحت جابت ماي وعسلت الهم ومشت لغرفة قدس : قدس
انصدمت ما هي: وينها هاي
دورتها بالبيت ، تفكدت المطبخ محد عاجن
راحت للمراح مقفول بعده محد كاربه : وينها هاي
دورتها بكل مكان ما هي ، صرخت : يبوووووووووووووو
والكم الحكولنا البت ما هي شررررررردت ريسان اكعد ريسااااان
فز البيت مله على صريخ اميره : خير
- يا خير اليجي من هالسمينة .. البنت ما هي
سليمة : وينها
دخل خطاب : شنهو
دخل وهب .. وريسان اجا يركض واميرة تصرخ
صرخ خطاب : وينها شنهو الماكو دورتيها
ريسان : يا هي احجو منهي الشردت
اميرة : قدس ما هي ريسان تصخمت روسنا شلون بيك والزلمة مواعدة تطيها اله انولينا ييمة
خطاب - يطيها المن شوفيها يمكن فوك لو نايمة بفد مكان لو نازله الجول وهب تعال وياي خل ندور الجول
ريسان : شردت شنهو الزلمة واعدتة شلون تشرد وينها دوروها
الحاجة : عسى البين كارفها دام افتكينا منها شلنا بيها
انهد ريسان على غرفة وسام يكللها : اصحي بتج وين
فزت وهي تصرخ ؛ يمه وين بتي
ريسان : مسوية روحج ما تدرين عنها هسه اطلعيها الا ادفنج بمكانها اليوم تطلع ابتلي بيكم والله
كامت تصرخ وتلطم وسام : صخام ييمة بتي ما هي
كامت تركض ورا خطاب ووهب وتصرخ : يمه بتي ما هي
الكل يدور والبيت اختبص وابو وهب انصكع على راسو عد ما تنازل عن مرته وطلكها في سبيل ما ينضر من هاذ الغريب وقدس دكت بيه وشردت وخلته بحال اسوء ويا هالغريب
سليمة ما خلت حجاية ما حجتها على قدس ودعت
واميرة تحرض وتكله : اذا جنت مصدك بامها جاي تغشم روحك .. الدك والمدكوك يم امها هي الشردتها قدس بطيخة بيضة لا نفع ولا دفع ولا يطلع منها هيج فكرة وتشرد بهالحول بالليل السالفة لامها
بهالاثناء دخلت وسام وهي تصرخ ؛ ريسان كاعد ريسان البت ما هي وانت كاعد امشي كوم شوفلي وين حالها بتي ما هي
صاحت اميرة : ومن يمتى همج امر بتج وهيج كاتبه روحج عليها لو ما جاي تمثلين نجلاء فتحي ما تلحكج بالتمثيل شردتي بتج وعفتي الضيم على روسنا احتا الراح ننضر ونتهجول
فز ريسان يصرخ : لو دريت الج ايد بشردة قدس يا وسام تحكمين على روحج بالاعدام
- اشردها واني النصحتك تطلكها وتوهبها وما تضر روحك وعيالك تالي تعبي وياك هيج يريسان تصدك بالحية تختانك بظهرك ويا بزرك وتجذبنيييي
صفكت اخدودها اميرة وهي تكللها : عمت عين كلبج اتهميني هالتهيمة يا باطلة
كام يصيح ريسان وهو يكللها : شنهو قصد جلمتج يوسام احجي
- اميرة خل تحجي سر بتها وفضيحتها حبلانه من ابن اختك وجاية تتهمني حسبالها كل الناس مثلها ومثل بتها لا شرف ولا دين
صرخت ام خطاب ولطمت على صدرها وصرخت : يظالمة يمفترية اطيحين بين الخال وابن اخته يا ما تخافين من الله خذاج الله كون
ووسام تكللها : اتهمين بتي يحية يركطة يهجامة البيوت ساعة ووكت تتخوتلين ويا ابنه وتردين على قدس الما تعرف ذيلها من من كفاها ... يولي اليوم ابرد نار كلبي بيج
عدت وسام على اميرة والحاجة تصرخ وتعيط عليها وريسان يصيح ويريد يفهم ومحد منهن بحاله تلازمن وصارن دمايا ، كضب عوجيته وتولاهن رايد يفهم منهن شهالمصايب الجاي يحجنها
اميرة : يجذبن عليك ذني رايداتلك الضر جيف اني مرتك والساندتك وواكفة بظهرك تاهماتني بشرفي عساهن بحظهن وابختهن على هالتهيمة هاي
وسام : يولي لو ما شفتج بعيني
- حرام عليج والله حرام ولو المثلج تعرف حرام لا تصدكها والله بتها حامل ومن خطاب .. خطاب هو الكرب قدس كبلك ما مثل ما كالتلك صاير وياها حادث وهي زغيرة
الحاجة : ابني ما يسويها يا جليلة الاصل ولج ما تخافين ربج تهجمين بيوت بس مو جذب اني جم مرة شفتج ما تجوزين من وهب الولد يكلح ابعدي اخاف من ابوي وانت لازكة لواحد بكد بزرج اكول باجر تعكل عكبها التوب ب الماي يروب والك،،،، ما اتوب
ابو وهب : يولي انعل ابيجن لابو توالي الخلفوجن شنهي قدس حامل من خطاب شنهي اميرة خاينة ولجن هيدة هيدة رايد افتهم اليوم اركجن حرك كلجن
طب خطاب وهو يكله : قدس ما هي
كضبه ريسان من هدومه وكلاله : البت عدك ماكو غيرك ماخذها تدكها وياي خطااااااب
تلازم وياه خطاب وذبت روحها سليمة بنصهم وهي تكله : تصدك هالحية وتجذبني لو هاوي قدس ورايد يدك وياك ما يخطب بتك ورايد يناسبك خطاب ربيب ايدك يريسان لا تصدك يخونك
خطاب : تحاسبني وانت الخذيتها مني وجاي تتهمني وياااااها انت السبب بضيعتها هاي لا خليتها الي ولا انت الراعيتها طلكتها ووهبتها وخليتها تشرد البنية ضاعت بسبببك
تكاونوا وصريخ وهوسة وعفطزة
وما تعرف ياهو اليحجي وياهو اليصرخ .. عد ما التفتوا هيج وهم يصرخون وسام كالت : اميرة وينها ؟
اندار ريسان يدورها
طلع راد ما هي حتى جهالها ما هم ، حجت حنين كالت : شفت وهب خذاها وطر بيها البستان
انجن ابو وهب كضب اسلاحه وسيارته وطر الجول
وخطاب هد على امه جرها وكاللها : ضامه عليه قدس حامل
- هش ولك لا تبليك
- البت حبلى مني وتكليلي هش باليتها بحملي وانا اخر من يعلم انت منهو الوكلج عني وخلاج تتصرفين انا زهكت تصرفاتج واسلوبج مرمرتيني
- وشرايد يولو تجيب جاهل وتعلكه براس خالك ما كفاك سراد وجهك البليانا بيه وفوك شينك كوات عينك ورايد خلفتها
تكاون خطاب وياها وتناحروا هو وامه والبيت شب نار
خطاب وامه وريسان راح يهد ورا اميرة .. وسراب انجنت من سمعت الصار وخطاب يتناحر ويا امه لجل قدس
هنا وسام كعدت واخذتلها صفنة وهي تتبسم بخبث وتكله : بعدك يريسان ما شايف مني شي لا ما خليت نارك واصلة السماك مثل ما سسمتني ابزري وخليت نار ابني شاعلة بكلبي ما اطلع انا وسام .. ثار ابني اخذه منك ومن عايلتك والا اهجمها فوكك وما يشفي دمي .
ابو وهب طلع .. رجع لكى خطاب ما هو متكاون ويا امه و طالع واميرة ووهب ما كضبهم .. رد وهو يصرخ ويتكاون ويا ام خطاب ويكللها : ابنج هرب عكبهم يسليمة كل هالمصايب جارينها من تحتي وانا ما ادري ابني ويا مرتي وابنج كارب قدس كبلي ومحبلها
- جذبت وخاب جذبها ابني ما هرب ولا بعمره راح يهرب ابني سبع ويوكف بوجهك ويواجهك لو عده شي وياك .. لجنه راح يدور هالعايبة ويردها خاطر لا ننضر من كون مضرتك ما تضرك وحدك كلنا ننضر يريسان انا بناتك جهالك مرتك .. كلنا نروح بيها ، راح يدورها بلكت الله يلاكيها ويشعفها من راسحها ويجرها سحل لهين وتطيها الهالضيم ونفتك
ضل ريسان متزوهر ما يعرف يدور قدس ويطيها لو يدور اميرة وابنه وينحرهم .. يروح ويجي ويدك على راسه ويغلط عليهم ويصيح : لا بارك الله بعمركم يولووو ، ول كل هالمصايب امشيها من تحتي وانا لاهي وما ادري عنكم اكضبج يقدس واطيج لو ما اكضبج .. واخ يا اميرة انت اصلبج بجهنم وما افتك منج اعذبج بيدي ... جنتو تدرون بيها خاينتني وساكتيييين راضين بعاري وبجرمها وجرم وهب
سليمة : جان بودي اكلك بس خوفي على وهب هو الكضبني الولد جاهل وهي لاحسه عكلو مرا بكبر امه مستغلتو بالفلوس والمداراة ومخليتو الها عشيك لا خافت ربها ولا استحت .. خفت اكلك ويروح هالمسجين بجرمها
وسام : انا اول امس شفتها وياه وخفت احجي واطلع هجامة بيوت بس عد ما شفتها تتهم بتي وتظلم بختها لا والله ما اسكت قدس لا تهش ولا تنش ولا تعرف هالدروب بت بريه وما يطلع منها هالفعل .. وانت تعرفها شلون هوش الله بارض الله
كامت تخزها الحاجة وكومة ساكتة عن حجيها ، بس وسام زادت وداست ابطن الحجية : شكثر رادها خطاب شكثر رغباها تشرد وياها شدت رايتها وكالتله ما اخون زلمتي حتى جتل راد يجتلك وانت مريض وهي الما رضت ودفعت الموت عنك .
فزت الحاجة وهي تصرخ : ايا الركطة يالسمة اتذبين بسمج على ابني شرايدة
وسام : شنهي باطل انكري وكولي موش هو الفجر السيارة وراد جتلة خالة
- لا مو هو
- كعدي ابنج وشهدي اذا نكر حجيج هاذ لو ما نكر .. الضيم ضيم هالدثو الاطيتها وذبيتها بينكم وهي لا فهم ولا علم وتورطت بيكم
كام ريسان يصرخ ويغلط عليهم وهو يكللهم : بسكم مني ولكم فكووووني وحدة وحدة علي بالمصايب راح يكف مخي ولكم انتم بيا طريقة انتقم منكم احط جيلة براس كل واحد منكم .. لا والله اربطكم واعلكهم واشعل النار تحتكم واشويكم وما ايبرد دمي منكممممم
جاي يحجي .. جا خالد كاله: يابه ابو مصعب طالبك
دحك على وسام وراح
ساله عن الهوسة هاي ورايد يفتهم منه شجاي يصير اصواتكم طالعة ، كاله : ما عرف شكلك بس قدس صبحت ما هي بالبيت
- ما فهمت
- البنت شردت
انتفض ابو مصعب وهو يكله : الفلم هذا ما يمشي علي كول ما رايد انطيك البنت وعزيت عليك هالمرة ...
- تالله ان طلكتها امس لجلك لجنها صبحت شارده انا وولدي من الصبح ولهساع ندورها وما هي
ما صدكه هاذ وتكاون وياه وطلع منه وهو يتعودله وغضبان منه .. ريسان طب للبيت وهو يدك على راسه ويكللهم : ضاكت الكاع بيه وين رووووح يولي وسام بتج لعبت بحالي وساااام .. يولي شسوي بحالكم اخ الله
ولكم جابلوني وكلولي شسوي
الكاع غاد ما نكدر نواطيها بس نكرب ننمسك ولو ضلينا هين ما نسلم منهم .. الحال شلون كلولي راح اتخبل يولوووو
وسام : كلهم يلمون غراضهم وامشنا
- نمش وين
- للمحمودية
- وياهو النا غاد
- اعرف ناس يطونا بيتهم اخوي غاد كاعد بس هالفعل له نصيب
- وشنهو النصيب
- تنحرلي نهلة واخوتها وتجيبلي جهيل ابني منها ....
يتبع....
لقراءة الفصل الخامس والعشرون اضغط على : ( رواية اسرار قدس الفصل الخامس والعشرون )
لقراءة باقي الفصول اضغط على : ( رواية اسرار قدس )